Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 499/11/8807	Michalovce, 3.2.2012
EEČ : 2-66-112-2012

U Z N E S E N I E

Trestná vec:	obvinený XXXXX  
Prečin:	úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 3.6.2010 v Michalovciach na ul. Hollého č. 76 v úmysle podvodne sa obohatiť uviedol zmluvnej zástupkyni spoločnosti XXXXX XXXXX nepravdivé údaje o tom, že je zamestnaný ako obchodný zástupca v spol. XXXXX XXXXX, ako aj o výške svojho príjmu, ktoré boli podkladom pre uzavretie zmluvy o spotrebiteľskom úvere č. 447407468 a zmluvy o zabezpečení splátok úveru č. 447407468 na poskytnutie úveru v hotovosti vo výške 280,- €, na základe čoho mu bol úver poskytnutý, hoci v tom čase bol bez pracovného pomeru a príjmu, čím takto poškodenej spoločnosti XXXXX, XXXXX so sídlom XXXXX spôsobil škodu vo výške 439,38 €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
14 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
je povinný uhradiť poškodenej spol. XXXXX, so sídlom XXXXX, XXXXX, XXXXX škodu vo výške 439,38 € v zmysle Dohody o úhrade dlhu v splátkach zo dňa 16.1.2012 a zároveň zdržať sa akéhokoľvek protiprávneho konania a viesť riadny život.
Odôvodnenie:
	Uznesením vyšetrovateľa OR PZ, odboru kriminálnej polície Michalovce, sp. zn. ORP-387/OEK-MI-2011 zo dňa 27.5.2011 bolo začaté trestné stíhanie vo veci podľa § 199 ods.1 Tr. poriadku a zároveň bolo XXXXX podľa § 206 ods.1 Tr. poriadku vznesené obvinenie pre prečin úverového podvodu podľa § 222 ods.1 Tr. zákona tak, ako je to uvedené vo výrokovej časti tohto uznesenia. 

     	Vyšetrovateľ PZ po ukončení skráteného vyšetrovania predložil tunajšej prokuratúre spis s návrhom na podanie obžaloby. Preskúmaním návrhu povereného príslušníka PZ a na vec vzťahujúceho sa vyšetrovacieho spisu som však dospel k záveru, že sú splnené tak formálne, ako aj materiálne predpoklady na podmienečné zastavenie trestného stíhania proti obvinenému. 

Obvinený XXXXX svojím konaním naplnil pojmové znaky skutkovej podstaty prečinu úverového podvodu podľa § 222 ods.1 Tr. zákona tak, že vylákal od iného úver tým, že ho uviedol do omylu v otázke splnenia podmienok na poskytnutie úveru. Za uvedený prečin možno uložiť trest odňatia slobody v trvaní na jeden až päť rokov, teda trest, ktorého horná hranica neprevyšuje hranicu stanovenú v ustanovení § 216 ods.1 Tr. poriadku (5 rokov). Obvinený vyhlásil, že spáchal skutok, za ktorý je stíhaný a svoje konanie oľutoval. Zároveň dal výslovne súhlas na postup podľa § 216 Tr. poriadku a tiež súhlasil s podmienkami podmienečného zastavenia trestného stíhania. 

Splnomocnenec poškodenej spoločnosti XXXXX sa pripojil k trestnému konaniu s nárokom na náhradu škody vo výške 439,38 €. Na základe dohody o úhrade dlhu v splátkach zo dňa 16.1.2012 obvinený uznal voči poškodenej spoločnosti svoj dlh (škodu), čo do dôvodu a výšky. Účastníci dohody sa dohodli, že škoda bude splatená v 11 mesačných splátkach po 40 €, počnúc mesiacom január 2012. 

Obvinený XXXXX nie je z miesta bydliska bližšie hodnotený. Doposiaľ nebol súdne trestaný. Vzhľadom na osobu páchateľa s prihliadnutím na jeho doterajší život, ako aj na okolnosti skutku som dospel k záveru, že v danom prípade sú splnené všetky podmienky ustanovenia § 216 ods. 1 Tr. poriadku a podmienečné zastavenie trestného stíhania s uložením skúšobnej doby v trvaní 14 (štrnásť) mesiacov možno považovať za opodstatnené a dostačujúce.

Podľa § 222 ods.1 Tr. zákona kto vyláka od iného úver alebo zabezpečenie úveru tým, že ho uvedie do omylu v otázke splnenia podmienok na poskytnutie úveru alebo na splácanie úveru, a tak mu spôsobí malú škodu, potrestá sa odňatím slobody na jeden rok až päť rokov.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.	

Podľa § 216 ods. 2 Tr. poriadku sa skúšobná doba začína právoplatnosťou tohto rozhodnutia.  

Podľa § 217 Tr. poriadku ak obvinený v priebehu skúšobnej doby bude viesť riadny život, splní povinnosť nahradiť spôsobenú škodu a vyhovie aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní bude pokračovať.

Z uvedených dôvodov bolo rozhodnuté tak, ako je to uvedené vo výroku tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor